UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning om DEN ANDEN JERNBANEPAKKE med henblik på vedtagelse af Europa-Parlamentets og Rådets forordning om oprettelse af et europæisk jernbaneagentur - Om ændring af Kommissionens forslag i henhold til EF-traktatens artikel 250, stk. 2

2002/0024 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning om DEN ANDEN JERNBANEPAKKE med henblik på vedtagelse af Europa-Parlamentets og Rådets forordning om oprettelse af et europæisk jernbaneagentur

I henhold til EF-traktatens artikel 251, stk. 2, litra c), afgiver Kommissionen udtalelse om de ændringer, som Europa-Parlamentet foreslår under andenbehandlingen.

Kommissionen afgiver derfor nedenstående udtalelse om Europa-Parlamentets ændringsforslag.

1. SAGSFORLØB

Forslag sendt til Europa-Parlamentet og Rådet: [dokument KOM(2002)21 endelig - 2002/0022(COD) KOM(2002)22 endelig - 2002/0023(COD) KOM(2002)23 endelig - 2002/0024(COD) KOM(2002) 25 endelig - 2002/0025(COD)]: // 24.1.2002

Dato for Det Økonomiske og Sociale Udvalgs udtalelse: // 19.9.2002

Dato for Europa-Parlamentets udtalelse under førstebehandling: // 14.1.2003

Ændret forslag fremsendt: // intet

Vedtagelse af den fælles holdning: // 26.6.2003

Europa-Parlamentet vedtog ved andenbehandlingen den 23. oktober 2003 en beslutning med ændringsforslag til den fælles holdning til hver af følgende tekster:

- 28 ændringsforslag til forslag til Europa-Parlamentets og Rådets direktiv om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering

- 4 ændringsforslag til forslag til Europa-Parlamentets og Rådets direktiv om ændring af Rådets direktiv 96/48/EF og direktiv 2001/16/EF om interoperabilitet i det transeuropæiske jernbanesystem

- 32 ændringsforslag til forslag til Europa-Parlamentets og Rådets Forordning om oprettelse af et europæisk jernbaneagentur

- 9 ændringsforslag til forslag til Europa-Parlamentets og Rådets direktiv om ændring af Rådets direktiv 91/440/EØF om udvikling af Fællesskabets jernbaner

2. FORSLAGENES FORMÅL

Det drejer sig om fire indbyrdes sammenhængende forslag til lovgivning:

- Et forslag til direktiv om jernbanesikkerhed, som tager sigte på at fastlægge grundelementerne i sikkerhedssystemerne for infrastrukturforvaltere og jernbanevirksomheder. Det drejer sig om at udvikle en fælles sikkerhedsstrategi og at indføre et fælles system for sikkerhedscertifikaternes udstedelse, indhold og gyldighed. Endelig drejer det sig om at indføre princippet om uafhængige tekniske undersøgelser i tilfælde af ulykker, således som det er sket i de andre sektorer.

- En ændring af Rådets direktiver 96/48/EØF og 2001/16/EØF om interoperabilitet. Ud over de nødvendige tilpasninger som følge af de foregående forslag til interoperabilitetsdirektiverne drejer sig det sig hovedsagelig om at sikre, at der er sammenhæng mellem gyldighedsområderne for henholdsvis det net, hvortil der skal gives adgang, og det net, på hvilket reglerne om interoperabilitet skal finde anvendelse.

- Et forslag til forordning om oprettelse af et europæisk jernbaneagentur, som skal yde teknisk bistand i forbindelse med arbejdet med interoperabilitet og sikkerhed. Agenturet skal dels udarbejde fælles sikkerhedsstandarder samt udvikle og forvalte et system til kontrol af sikkerhedsniveauet, dels på længere sigt forvalte systemet for etablering, registrering og kontrol af tekniske specifikationer for interoperabilitet.

- Et forslag om ændring af direktiv 91/440 med henblik på at udvide adgangsrettighederne til infrastrukturen til også at omfatte jernbanegodstjenester inden for en medlemsstat og med henblik på at fremskynde åbningen af markedet.

3. KOMMISSIONENS UDTALELSE OM EUROPA-PARLAMENTETS ÆNDRINGER

Forslag til Europa-Parlamentets og Rådets Forordning om oprettelse af et europæisk jernbaneagentur

Parlamentet har først og fremmest ønsket at forsvare Kommissionens oprindelige forslag, som gik ud på en ligelig repræsentation fra Rådet, Kommissionen og de forskellige interessegrupper i agenturets bestyrelse (ændringsforslag 1, 10 og 33).

Med henblik på at forbedre gennemsigtigheden og åbenheden i forbindelse med agenturets arbejde, har Parlamentet ønsket, at en repræsentant for arbejdstagerorganisationerne deltager i de pågældende arbejdsgrupper, såfremt arbejdsopgaverne har direkte indvirkning på arbejdsvilkår, sundhed og sikkerhed for arbejdstagerne i jernbanesektoren (ændringsforslag 4). Parlamentet ønsker ligeledes en udvidet konsultation af arbejdsmarkedets parter om de forslag, der udarbejdes af agenturet (ændringsforslag 5).

Endelig medtager Parlamentet de almindelige finansielle budgetforskrifter (ændringsforslag 11, 16, 17, 18, 19, 20, 21, 22, 23, 24, 25, 26, 27, 28, 29, 30, 31 og 32), som følger af den nye finansforordnings ikrafttræden den 1. januar. Disse forskrifter har der ikke kunnet tages hensyn til i forbindelse med udarbejdelsen af den fælles holdning [1]. Herudover indgår også standardforskrifterne vedrørende transparens (ændringsforslag 13, 14 og 15).

[1] Ændringen af oprettelsesakterne for Fællesskabets agenturer er offentliggjort i EUT L 245 af 29.9.2003.

Ændringsforslag 7 er af sproglig karakter.

Disse ændringsforslag kan Kommissionen støtte fuldt ud.

Derimod kan Kommissionen ikke støtte ændringsforslag 3, for det skaber retlige problemer ved fordelingen af opgaver og ansvar mellem agenturet og de forskellige nationale myndigheder. Kommissionen kan heller ikke støtte ændringsforslag 6, da det gør samspillet mellem agenturet og de nationale sikkerhedsmyndigheder samt undersøgelsesorganer mere stift og bureaukratisk, og det indgår allerede i teksten, at agenturet har til opgave at fremme netværksaktiviteter og samarbejde.

Ændringsforslag 8 og 9 vedrører lokomotivførernes kvalifikationer. Kommissionen er ved at forberede et lovforslag om dette emne til offentliggørelse ved årets udgang, så derfor kan disse ændringsforslag ikke godkendes.

Endelig kan Kommissionen ikke godkende ændringsforslag 12 om agenturets arbejdssprog, da den mener, at agenturet simpelthen bør anvende de arbejdssprog, som i dag anvendes af fagfolkene i sektoren.